Korndal Korndal har været beboet fra 1300-tallet til midt i 1700-tallet. Man kan stadig se rester af bosætningen. En af ruinerne bliver kaldt Prinsesseruinen; ifølge sagnet boede hér en skotsk prinsesse, der sammen med sit hjertes udkårne var stukket af fra faderen. Brunnhuset Huset við Brunn er bygget sidst i 1600-tallet. Oprindeligt blev det bygget af drivtømmer, men den østlige del af huset er bygget af en pommersk fyrretræstamme, der blev købt på auktion efter et skib, der gik ned ved Saksun i 1828. Gamle Jáki, som købte træstammen, sejlede den til Nólsoy, hvor den blev savet op og brugt til byggemateriale. Komfuret købte gamle Jáki i 1858. Det var det første komfur i bygden og også et af de første på Færøerne. Man kaldte komfuret for "Kogemaskinen. 10 generationer af den samme familie har boet i huset i over 300 år. Den sidste beboer flyttede ud omkring 1960, og i 1985 blev huset fredet og omdannet til museum. Nólsoyar-Páll Poul Poulsen Nolsøe blev født på Nólsoy i 1766. I 1804 købte Nólsoyar-Páll og hans brødre et engelsk skibsvrag, som de satte i stand og gav navnet "Royndin Fríða"–det Smukke Forsøg. Formålet med skibet var at udbygge fiskeriet og fremme færøsk vareeksport. De strenge regler på handelsområdet forhindrede til dels eksport, og Nólsoyar-Páll blev fortaler for frihandel. Dette gjorde, at han kom i klammeri med myndighederne, der anklagede ham for smugleri. I dag er Nólsoyar-Páll måske mest kendt for at have digtet det satiriske Fuglakvæði–Fuglekvad–hvor han sammenligner forskellige personer i samfundet med forskellige fuglearter. Strandskaden (som er billede på Páll selv) redder alle, og er siden blevet færøsk nationalfugl. Mange regner Nólsoyar-Páll for færøsk nationhelt. Hann forsvandt på sin sidste sørejse vinteren 1808-09. Borðan På Borðan står fyrtårnet–William Heinesen kaldte det for "Tårnet ved Verdens ende. Det er bygget i 1893 og er ligesom de tilhørende huse på stedet bygget af tilhuggede klippeblokke taget på stedet. Der boede tre familier i fyrmesterhuset. Da der boede flest mennesker på Borðan, var der ti børn, og øens skolegang skiftede mellem bygden og Borðan. Her er bådehuse og landingspladser til både, som blev brugt, når folk kom hertil for at skære tørv. Fyrtårnet på Borðan var et af de ti tårne i den danske møntserie "Tårnmønter" (2002-2007). Ove Joensen Den 1. juli 1986 stak Ove Joensen til søs i sin robåd Diana Victoria for at ro til Danmark. Dette var hans tredje forsøg. Forud gik to mislykkede forsøg, hvor han ikke kom længere end til Shetland. Stædig som Ove var, forsøgte han igen, og tredje gang var lykkens gang; efter 900 sømil og 41 dage på havet blev han verdensberømt, da han den 11. august 1986 lagde til ved Langelinje i København. De mange mennesker der var stimlet sammen, og de færøske fjernsynsseere så ham kysse Den Lille Havfrue. Da Ove kom hjem til Færøerne, fik han også her en storslået modtagelse. Midt i Nólsoy bygd står der et mindesmærke for Ove. Nólsoys årlige bygdefest kaldes også Ovastevna–Ovestævne–efter ham. Festen afholdes hvert år i august, 1-2 uger efter nationalfesten Ólavsøka.